Хуана де Ибарбуру
Ден на безпричинна радост

Превод от испански: Александър Муратов, Атанас Далчев, 1968

chitanka.info

На пладнето в червената пирога

пристигнах аз на островите Алегрия.

Ухае хлябът на питанга[1] и на мед, примесен

със непознатата прохлада на водата.

О, слънце, палещо, весларю индиански,

щом падне вечер, ти ще ме откарваш по реките

чак до брега, където ласкава нощта

разтваря клоните на своите ракити тънки.

Една от твоите стрели достига в мойта шепа.

Аз ще я отнеса като пламтяща гривна горе,

когато бързо нощните гори ще прекосявам.

Един възторжен вик на пълнота и на победа

в сърцето ми ще се превърне на тръба звучаща.

И аз ще стигна хълмите на утрината млада

с чудесната представа, че съм спала,

облегнала глава въз коленете на зората.

[1] питанга — суринамска вишня: плодно дърво, произхождащо от екваториалните лесове на Южна Америка — Б.р. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.